O'zbekistonda fuqaro so'zini vatandosh atamasiga o'zgartirish taklif etildi

O'zbekiston Jurnalistlari uyushmasi raisi, huquqshunos Olim O'sarov Konstitutsiyaga o'zgartirish va qo'shimchalar kiritish jarayonida fuqaro so'zini vatandosh atamasiga o'zgartirish taklifini bermoqda. U bu haqda o'zining Telegram kanalida yozib qoldirdi.
Qayd etilishicha, 16 may kuni O'zbekiston Liberal-demokratik partiyasi fraktsiyasi deputatlari Konstitutsiyaga o'zgartirish va qo'shimchalar kiritish jarayonini boshlash taklifi bilan chiqqan. xususan, “O'zLiDeP” ushbu masalani “Milliy tiklanish” partiyasi bilan birga ilgari surmoqchi ekanligi ma'lum qilgan.
“xo'sh, bu nima uchun zarur? Konstitutsiya — davlatning bosh qonuni. Shu bois mazkur Asosiy hujjat davlat, jamiyat va fuqarolarning istak va irodasiga, davlat, jamiyat taraqqiyotiga hamohang takomillashib borishi xalqaro amaliyotdan yaxshi ma'lum. So'nggi 20 yilda dunyoning 90 ta mamlakatida konstitutsiyaviy islohotlar o'tkazildi, ularning 57 tasida yangi konstitutsiya qabul qildi”, deyiladi postda.
Shuningdek, jurnalist mamlakatda amalga oshirilayotgan islohotlar, jarayonlar yangi mezonlar, talablar va qarashlarni shakllantirayotgani sababli Konstitutsiyada o'zgarish va qo'shimchalarni taqozo qilayotganini ta'kidlab o'tgan. Taklif sifatida “fuqaro” atamasi o'rniga jarangdor, ma'nodor “vatandosh” atamasi qo'llanilishi to'g'ri bo'lishini qayd etgan.
“Fikri ojizimcha, ishni, eng avvalo, ‘fuqaro’ atamasini o'zgartishdan boshlash maqsadga muvofiq. Nega fuqaro? Uning o'rniga jarangdor, ma'nodor ‘vatandosh’ atamasi qo'llanilsa har jihatdan to'g'ri bo'lardi”, deb yozadi uyushma raisi.
Eslatib o'tamiz, avvalroq Qonunchilik palatasida 17 may kuni o'tkazilgan “O'zLiDeP” va “Milliy tiklanish” fraktsiyalarining qo'shma yig'ilishida Konstitutsiyasiga o'zgartirish va qo'shimchalar kiritish tashabbusi ma'qullangandi. Shu bilan birga, Alisher Qodirov Konstitutsiya masalasi hali tashabbus bosqichida ekanini aytib, aynan qaysi moddalar o'zgartirilishi haqida aniq ma'lumot yo'qligini qayd etgan.